Οφεράισσελ

Το Οφεράισσελ () είναι επαρχία στα ανατολικά της Ολλανδίας με πρωτεύουσα το Ζβόλε και μεγαλύτερη πόλη της το Ένσχεντε. Σε ελεύθερη μετάφραση η ονομασία σημαίνει «Επί του ποταμού Άισελ».

 Ιστορία 
Το Οφεράισσελ ονομαζόταν παλιά Όφερστιχτ, και περιελάμβανε μεγάλο μέρος της σημερινής επαρχίας Ντρέντε. Το 1336 ενσωματώθηκε προσωρινά στο μεσαιωνικό δουκάτο του Χίλντερς αλλά τελικά έγινε μέρος της Αρχιεπισκοπής της Ουτρέχτης (1347) με το όνομα het Sticht («η επισκοπή»). Η αρχιεπισκοπή απέδωσε με τη σειρά της την επαρχία στον αυτοκράτορα Κάρολο Ε΄ το 1528 και ο αυτοαποκαλούμενος «Λόρδος του ποταμού Άισελ» Κάρολος της άλλαξε το όνομα σε Όφεράισσελ. Όταν ο λαός επαναστάτησε κατά του διαδόχου Φίλιππου Β΄, το Οφεράισσελ άρχισε να διοικείται από τους αριστοκράτες της περιοχής. 
Ύστερα από μια σύντομη κατοχή από την Αρχιεπισκοπή-δουκάτο του Μίνστερ (1672-1674), το Οφεράισσελ μεταρρύθμισε τη διοίκησή του δίνοντας μεγαλύτερες εξουσίες στους δημάρχους της, κάτι που ξεσήκωσε τον κόσμο οδηγώντας στη Δημοκρατία της Μπατάβιας το 1795. Η νέα κεντρική Ολλανδική κυβέρνηση αναμόρφωσε την αυτοδιοίκηση της χώρας κατά τα πρότυπα της Γαλλίας και συγχώνευσε το Οφεράισσελ με το Ντρέντε το 1798, δίνοντάς τους το όνομα Ouden Ijssel («παλιά επαρχία του Άισελ») που άλλαξε σε Όφεράισσελ το 1801. 
Οι Γάλλοι προσάρτησαν τη Δημοκρατία της Μπατάβιας το 1810 και η επαρχία του Οφεράισσελ υπάχθηκε στη γαλλική διοίκηση, αλλά με την ήττα του Ναπολέοντα το 1814, το Ηνωμένο Βασίλειο των Κάτω Χωρών επανέφερε το παλαιό καθεστώς. Κατά τον Δεύτερο Παγκόσμιο Πόλεμο, το Οφεράισσελ παρέμεινε υπό Ναζιστική κατοχή μεταξύ Μαϊου 1940 και Απριλίου 1945.

 Γεωγραφία 
Το Οφεράισσελ συνορεύει στα ανατολικά με τη Γερμανία, στα δυτικά με τη Φλέβολαντ, στα νότια με τη Χέλντερλαντ και στα βόρεια με το Ντρέντε. 
Στα νοτιοανατολικά της, η επαρχία είναι αμμώδης καθώς διασπάται από τους ποταμούς Ρέχε και Ντίνκελ και άλλα ρυάκια. Αντιθέτως, στα βορειοδυτικά το έδαφος είναι λασπώδες και γεμάτο βάλτους, πράγμα που επέτρεψε τη χρήση του για την παραγωγή ενέργειας. Η περιοχή είναι ένας μικρός υγρότοπος γεμάτος από διάσπαρτες, μικρές λίμνες. 
Το υψηλότερο σημείο του Οφεράισσελ είναι ο λόφος του Λόσσερ που φτάνει στα 89μ, ενώ το χαμηλότερο είναι στο Κάμπεν, δύο μέτρα κάτω από τη στάθμη της θάλασσας.

 Διοικητική διαίρεση 
Οι κυριότεροι δήμοι και κοινότητες (πληθυσμοί σε παρένθεση) του Οφεράισσελ είναι οι ακόλουθοι:

 Άλμελο (72.103)
 Βίρντεν (23.417)
 Ένσχεντε (154.684)
 Ζβάρτεβάτερλαντ (21.905)
 Ζβόλε (117.109)
 Κάμπεν (49.345)
 Λόσσερ (22.479)
 Μπόρνε (20.559) 
 Ντάλφσεν (26.558) 
 Ντίνκελαντ (26.065)
 Ντέβεντερ (96.595)
 Όλντενζααλ (32.161) 
 Ολστ-Βάιε (17.330)

 Όμμεν (17.297) 
 Ράαλτε (37.333) 
 Ράισσεν-Χόλτεν (36.577)
 Στάπχορστ (15.903)
 Στέινβαικερλαντ (43.328)
 Τίμπερχεν (20.722)
 Τβέντερλαντ (33.457)
 Χάακσμπέρχεν (24.339) 
 Χάρντενμπερχ (58.071) 
 Χέλλεντοορν (36.052)
 Χένγκελο (81.431) 
 Χοφ φαν Τβέντε (35.140)

 Εξωτερικοί σύνδεσμοι 

 Επίσημος ιστότοπος της επαρχίας 
 Διοίκηση του Οφεράισσελ 
 Δραστηριότητες στο Οφεράισσελ 

Κατηγορία:Επαρχίες της Ολλανδίας